Alternattiva Demokratika talbet lill-Awtorita' tax-Xandir biex tassigura li leħen AD jinstema fuq ix-xandir pubbliku viżiv matul il-kampanja elettorali li ser tibda għada. Dwar dan qed nistennew risposta mingħand l-Awtorita' tax-Xandir forsi ma jibqax ikollna programmi bħal Xarabank li jagħti 50 minuta lill-PN, 50 minuta lill-PL u lill-AD l-mizerja ta' 8 minuti. Forsi ma nibqgħux bi programmi bħal Dissett li jistieden biss lill-PN u lill-PL u mingħandna jieħu kumment qasir rrekordjat. Jew program bħal Bondi+ li jidhirlu li ġeneralment għandu jinjorana. Żmien ilu Alternattiva Demokratika kienet għamlet l-istess talba fil-konfront tal-istazzjonijiet l-oħra tat-TV. L-Awtorita tax-Xandir dakinnhar kienet ħarġet direttiva dwar dak li għandhom jagħmlu l-istazzjonijiet tat-TV inkluż dawk politiċi. Fil-fatt nhar is-6 ta' Frar 2012 l-Awtorita' tax-Xandir kienet iddeċidiet dwar ilment imressaq minn Alternattiva Demokratika billi : Ikkonkludiet li waqt kampanja elettorali, wara li jkun ħareġ ir-writ, ta' l-inqas darba fil-ġimgħa fuq NET TV u ONE TV fi programmi ta' diskussjoni li fihom ikun hemm rappreżentanti ta' partiti oħra għandu jkun mistieden rappreżentant ta' AD u L-istazzjonijiet l-oħra kollha għandhom jistiednu rappreżentant ta' AD kull meta jiddiskutu temi ta' natura politika jew public policy waqt kampanja elettorali. Nistennew ħalli naraw kif l-Awtorita' tax-Xandir ser timplimenta din id-direttiva tagħha fuq in-NET u l-ONE.
Biex leħen l-Alternattiva Demokratika jinstema fuq NET u ONE